carohd/mindhelper huggingface dataset:
Min veninde siger, at drenge, hun er forelsket i, er no go for mig
Kategori: Forelskelse
K\u00f8n: Pige
Alder: 13
Dato: 2018-01-26T07:45:17.000Z

Sp\u00f8rgsm\u00e5l:
jeg er en pige på 13 år. Jeg tror jeg kan lide den her dreng fra min klasse - lad os kalde ham Lasse. Han har en veninde der hedder fx Ida. Ida er også min veninde og hun har en regel om at hvis hun er forelsket eller har været kærester med en person så er det No go for mig. Jeg ved dog ikke om hun kan lide ham eller om ham kan lide hende eller mig. Min anden veninde tror at han kan lide mig. Han taler nogen gange til mig og kommer hen til mig og driller mig på den søde måde, men jeg ved ikke helt om han kan lide mig. Tror I at han kan det og hvad skal jeg gøre?

Svar:
Det er skønt at kunne lide et andet menneske. Men jeg kan godt følge, at det er svært, når du er i tvivl om, hvad han og din veninde tænker.


Kig efter tegn på forelskelse
Du skriver, at du ikke ved, om han kan lide dig. Men jeg kan se, at der er nogle tegn i den retning, måske. Prøv at kigge på vores artikel om tegn på forelskelse. Det kan være, du kan genkende noget fra ham.


Det er synd, hvis I skal holde jer tilbage
Jeg kan godt forstå, at du kan blive i tvivl om, hvad du skal gøre. Især når din veninde siger, som hun gør. Jeg kan godt følge hende i, at det ikke er sjovt, hvis du bliver kærester med hendes ekskæreste. Men jeg ved ikke, om jeg synes, det er helt fair, at han er no go for dig, hvis hun bare er forelsket i ham. Hvis du er helt vild med ham, og han er helt vild med dig, så vil det da være synd, hvis I skal holde jer tilbage, fordi hun har følelser for ham.


Snak med din veninde Ida
Du spørger til, hvad du kan gøre i din situation. Du skriver, at du ikke ved, om hun kan lide ham. Det kan du måske starte med at finde ud af. For hvis hun ikke er det, er der jo ingen ko på isen. Og hvis hun kan lide ham, må I jo tage en snak om, hvordan I klarer den situation bedst muligt.


Tal med dine andre veninder
Jeg kommer til at tænke på, om du har snakket med andre veninder om det her. Hvis ikke du har det, synes jeg, at du skal gøre det. Hvad tænker de om din situation? Og hvad ville de selv gøre, hvis de var i samme situation? Måske har de endda oplevet noget lignende, de kan fortælle om. Jeg synes i hvert fald, at du skal tage en snak med dem og høre deres tanker. Og også råd, hvis de har nogle til dig.


Jeg håber, at mit svar har gjort dig mere skarp på, hvad du kan gøre. Held og lykke med det hele i hvert fald.
Jeg ved ikke, hvordan min ven har det. Hvad skal jeg gøre?
Kategori: Venner
K\u00f8n: Pige
Alder: 13
Dato: 2018-01-29T09:10:51.000Z

Sp\u00f8rgsm\u00e5l:
Jeg er bekymret for en ven og jeg ved ikke hvordan personen har det. Hvad skal jeg gør?

Svar:
Det er svært, når man er bekymret for en ven. Og man kan let komme i tvivl om, hvad der er det bedste at gøre. Derfor er det så godt, at du skriver herind og spørger om råd.


Du er en god ven
Til at starte med vil jeg sige, at du er en hammergod ven. Netop fordi du bekymrer dig for din ven og gerne vil gøre noget for ham/hende. Det er en rigtig god egenskab at have. Så hold endelig fat i den. De fleste synes også, det er rart at blive spurgt ind til. Det viser nemlig, at der er nogle, der bekymrer sig om, hvordan de har det. Og det er kun dejligt at mærke.


Snak med din ven
Du spørger til, hvad du skal gøre. Det bedste du kan gøre er at snakke med din ven. Spørge ind til, hvordan personen har det for tiden. Og om der er noget, du kan gøre for at hjælpe. På den måde bliver det også meget tydeligt for din ven, at du er der for ham/hende. Og alene det kan gøre en verden til forskel.


Hvis du er i tvivl om, hvordan du skal gribe det an, synes jeg, du skal kigge på vores artikel om råd til, hvis man er bekymret for en ven.


Tal med andre om dine bekymringer
Det kan være svært at gå med bekymringer om, hvordan ens ven har det. Derfor synes jeg også, at det er vigtigt, at du passer på dig selv. Det kan du netop gøre ved at snakke med nogen om dine bekymringer. Det kan være dine forældre, men også dine andre venner eller veninder. Det vigtigste er, at du bare får muligheden for at få delt dine bekymringer. På den måde får du lettet lidt af trykket, så bekymringerne ikke hober sig op indeni dig. Og det er nemlig hammervigtigt.


Jeg håber, at du får snakket med din ven. Og husk: De fleste synes, det er rart at blive spurgt ind til, hvis de har det skidt. Du spørger nemlig, fordi du ønsker, at din ven har det godt.
Jeg har projektuge og har valgt at have om at holde pauser i hverdagen
Kategori: Generelt
K\u00f8n: Pige
Alder: 15
Dato: 2018-01-29T16:15:30.000Z

Sp\u00f8rgsm\u00e5l:
Jeg er igang med projektugen i 9 klasse.
Jeg har omkring det her med at holde en pause, og mit spørgsmål er egenlig bare, hvad bruger vi pausen til? Og hvorfor er det så vigtigt at vi holder en pause nogle gange?

Svar:
Tak for din henvendelse. Det er et meget relevant emne, du har om. Især nu hvor vi lever i en tid, hvor alt går så stærkt. Brevkassen er dog til personlige problemstillinger, så jeg vælger ikke at svare dig her.


I stedet kan du kigge på vores artikel om pauser. Der har vi skrevet lidt om, hvorfor pauser er vigtige.
Jeg har skåret i mig selv, men jeg har brug for hjælp til at stoppe
Kategori: Spiseforstyrrelser og selvskade
K\u00f8n: Pige
Alder: 18
Dato: 2018-01-29T16:25:47.000Z

Sp\u00f8rgsm\u00e5l:
jeg er en pige på 18 jeg har gået og haft det rigtig svært for tiden og i lørdags stak det helt af har nok skåret mig slev Ca 60 gange og her i dag 5 gange føgler mig lettet når jeg gøre det men folk stiller søgsmål tegn når de ser min arm har virklig brug for hjælp for ikke og skære i mig slev mere

Svar:
Det lyder til, at du har en masse, der er rigtig svært for dig at håndtere for tiden. Derfor er det rigtig godt, at du har valgt at dele dine tanker. Det er nemlig første skridt på vejen til at få det bedre.


Cutting flytter fokus fra indre til ydre
Det kan være rigtig svært at håndtere tunge følelser, som jeg tænker, at du må have. De fleste gange kan det være lettest bare at flygte fra følelserne. Og at skære i sig selv kan netop gøre det for os. Det er nemlig en måde at flytte fokus fra det, der gør ondt indeni, til noget, der kan mærkes udenpå. Og det gør det oftest lidt nemmere at håndtere, når vi kan mærke en fysisk smerte. Men som du skriver, er det et tegn på, at du har det rigtig skidt. Derfor skal du selvfølgelig have hjælp, så du kan få det bedre.


Hvor kan du få hjælp?



Landsforeningen mod Selvskade
Første sted du kan tage kontakt til er Landsforeningen mod Selvskade. Det er en forening, der er eksperter i cutting. Her kan du henvende dig helt anonymt  fx ved at ringe eller chatte med en rådgiver. De er altid klar til at give dig et godt råd om, hvad du kan gøre i din situation.
Dine forældre
Jeg kommer til at tænke på, om dine forældre ved, hvor skidt du har det? Hvis ikke de gør det, er mit vigtigste råd til dig at sætte dig ned og fortælle dem det. Hvis dine forældre ved, hvad du går igennem, kan de nemlig støtte dig og hjælpe dig i de hårde tider. Og støtte og hjælp fra de nærmeste er bare guld værd. Og så kan de også tage med til fx lægen eller et andet sted, hvis du gerne vil have det.
Din læge
Jeg ved selvfølgelig ikke, om du allerede har været forbi din læge. Men hvis ikke, må det være et af de vigtigste råd, jeg har til dig. Hvis din læge ved, hvordan du har det, kan han/hun nemlig henvise dig videre til nogle personer, der kan hjælpe dig. Og ja, det kan være lidt ubehageligt at snakke om så personlige ting med sin læge. Derfor har vi skrevet en artikel om, hvad du skal vide om at gå til lægen, når du har det svært.



Læs vores artikel om selvskade
Her til sidst vil jeg lige give dig et link til vores artikel om selvskade. Der står noget af det, jeg allerede har skrevet i mit brev. Men der er også lidt om, hvad der er vigtigt at gøre, når man har det, som du har det. Og hvordan man kan få det bedre.


Jeg håber, at du får den hjælp, du har brug for, så du kan få det bedre. Og husk at rose dig selv for, hvor godt det er, at du opsøger hjælp. For det er nemlig virkelig virkelig godt!
Kommunen stresser mig og gør mig i dårligt humør
Kategori: Få hjælp, Skole og uddannelse
K\u00f8n: Dreng
Alder: 16
Dato: 2018-02-05T10:58:03.000Z

Sp\u00f8rgsm\u00e5l:
Kan kommunen tvinge mig til at være social? Jeg hjemmeundervises efter eget ønske og har det godt med det, men kommunen vil have at jeg skal være social med jævnaldrene. Kommunen stresser mig og gør mig i dårligt humør. De vil blandt andet tvinge mig til at lave en §50 undersøgelse. Kan de ikke bare acceptere mig som jeg er?

Svar:
Det er aldrig rart at føle, at man bliver tvunget til noget, man ikke har lyst til. Det kan nemlig gøre, at man føler sig presset. Og det er ret ubehageligt. Derfor er det også rigtig godt, at du har valgt at dele din oplevelse.


Kommunen vil dig det bedste
Du skal vide, at kommunen kun vil lave en paragraf 50 undersøgelse, hvis de mener, at der er behov for en. De gør det kun for at hjælpe og støtte dig bedst muligt. De gør det ikke for at stresse dig eller gøre dig i dårligt humør  selvom det godt kan have den virkning på dig. De gør det kun, fordi de mener, at det er for dit eget bedste.


Snak med dine forældre
Jeg kommer til at tænke på, om du har snakket med dine forældre om det, du oplever? Hvis ikke, synes jeg helt sikkert, at du skal gøre det. Det må ikke være rart at gå med en oplevelse af, at du bliver tvunget til noget, du ikke har lyst til. Og den oplevelse skal du ikke gå med alene. Den skal du dele. Og nu foreslår jeg dine forældre. Men det kan også være en anden voksen, du er tryg ved. Det vigtigste er bare, at du deler det med nogen.


Søg gratis retshjælp
Du spørger, om kommunen kan tvinge dig til at være social. Og om de ikke bare kan acceptere dig, som du er. På nettet kan man finde steder, der tilbyder gratis retshjælp. Der sidder personer, der har styr på lovgivningen, der kan give dig svar på de spørgsmål, du har. Prøv at lave en Googlesøgning på gratis retshjælp eller noget lignende, så skulle der gerne poppe noget op.


Det kan virke stort at sidde med det her alene. Så derfor vil jeg råde dig til at tage fat i en voksen, så I sammen kan tage kontakt til et af de steder, der tilbyder retshjælp. Det kan være den person, du også har åbnet op overfor i forhold til din oplevelse med kommunen. Det er nemlig  igen  ikke noget, du skal sidde alene med og finde ud af på egen hånd.


Jeg håber, at du får talt med en, du er tryg ved. Og at I sammen får snakket med nogen, der har styr på lovgivningen, så du kan blive lidt klogere på det.
Jeg har svært ved at tro på, at jeg kan blive det, jeg gerne vil
Kategori: Forældre, Skole og uddannelse, Usikkerhed
K\u00f8n: Pige
Alder: 14
Dato: 2018-02-26T11:24:59.000Z

Sp\u00f8rgsm\u00e5l:
Jeg har det problem at jeg har svært
ved at tro på mig selv i skolen, fagligt mæssigt.
jeg går i 7 klasse og har ofte fået dårlige resultater i både dansk og matematik.
Mine forældre har troet på mig og ved at jeg er en klog pige i skolen, men er bange får de mister troet på mig da jeg snart har skolehjem samtale og der ved jeg at de kommer til at høre dårligt om mig.
De vil blive rigtig sure på mig og det vil gøre at jeg mister endnu mere troet på at jeg godt kan blive det jeg gerne vil blive, nemlig bioanalytiker.

Svar:
Det lyder ikke nemt at være dig for tiden. Det er øv ikke at tro på sig selv. Og så kan det føles som et stort pres, når man skal opnå gode karakterer for at blive det, man gerne vil.


Lige som en sidebemærkning har jeg af hensyn til din anonymitet valgt at slette dit navn. Det synes jeg, var det mest retfærdige at gøre overfor dig.


Snak med dine forældre
Jeg kan forstå, at du er nervøs for skole-hjem-samtalen, fordi du ved, at dine forældre kommer til at høre dårligt om dig. Det er bestemt ikke en rar fornemmelse at gå med. Specielt når du er bange for at gøre dem sure  og måske også skuffe dem?


Jeg kommer til at tænke på, om du kunne komme skole-hjem-samtalen i forkøbet ved at fortælle dine forældre, hvordan du oplever, at det går i skolen? At du simpelthen sætter dig ned med dem og fortæller, at du synes, det er svært. Og at du er bange for, at de bliver sure over, det de hører? Jeg ved, at det kan virke rigtig skræmmende. Men det er mit bedste råd til dig, fordi du på den måde deler det svære med dine forældre, så de kan støtte og hjælpe dig bedst muligt. Hvis du er i tvivl om, hvordan du skal tage hul på snakken, har vi lavet en guide til at snakke med forældre om svære ting.


Arbejd hen mod at tro på dig selv
Som jeg forstår det, er den anden ting, du bokser med, troen på dig selv. Og det kan godt kræve lidt arbejde at vende tankerne, så du kommer til at tro på dig selv. Men! Det kan lade sig gøre. En stor del af det handler om, hvor du lægger fokus henne.


Du skriver, at du ikke får så gode resultater i dansk og matematik. Men er der noget i de fag, som du er bedre til end andet? Fokusér på det! Eller.. Måske er der andre fag, du er god til, og som du godt kan lide? Det kan du bruge som bevis på, at der er noget fagligt, du faktisk er ret sej til. Når du begynder at fokusere på de ting, der lykkes, vil den gode følelse brede sig til flere områder også.


Og så husk på: Det vigtigste er, at man gør sig umage og giver den en skalle. Og hvis man gør det, kan man ikke rigtig gøre mere.


Jeg håber, du vil snakke med dine forældre. Måske kan de endda fortælle dig, hvad du er god til, hvis du selv har svært ved at se det. Og så håber jeg, at du får troen tilbage på dig selv. Det fortjener du!
Jeg vil væk og overvejer at tage toget over til nogle venner
Kategori: Svære følelser og tanker
K\u00f8n: Pige
Alder: 13
Dato: 2018-02-26T11:32:53.000Z

Sp\u00f8rgsm\u00e5l:
Jeg har det lidt svært lige pt. og ville allerhelst væk fra alle, har venner på sjælland og overvejer at tage et tog og pakke en taske til sjælland så hvad skal jeg gøre?

Svar:
Jeg er ked af at høre, at du har det svært for tiden. Det må være hårdt for dig. Derfor kan jeg også godt følge dig i, at du bare gerne vil væk og hen til nogle gode venner.


Det kan være rart at tage væk, men&
Det kan være rigtig rart at få lidt luft for det hele, når tingene er svært. Så jeg kan bestemt godt forstå, at du gerne vil afsted. Nu ved jeg selvfølgelig ikke, hvad det er, der er svært for dig. Men jeg bliver nødt til at sige til dig, at det ikke altid er den bedste løsning at løbe fra det hele. For sommetider kommer det svære bragende med dobbelt styrke, når man vender tilbage igen. Ofte er det bedste, man kan gøre at takle det svære, når det er der.


Del det svære med nogen
Jeg kommer til at tænke på, om du har nogen, der hvor du er nu, som du kan snakke med? Nogle forældre, søskende, veninder? Det gør ikke så meget hvem, det er. Det vigtigste er, at du får delt dine tanker med andre, så du ikke går med det alene.


Hvis du ikke har lyst til at snakke med nogen, du kender, kan du altid tage fat i fx Børnetelefonen. Der sidder rådgivere klar til at snakke med dig, når det hele er svært. Du kan endda være anonym, hvis du har det bedst med det.


Du nævner også dine venner, som du gerne vil over til. Dem kan du også sagtens tage kontakt til og snakke, om det der er svært for dig. Det kan endda være, at I kan se hinanden på video, hvis det føles rigtigt. Så kan det nogle gange føles, som om man er lidt tættere på hinanden. Jeg tænker, at der nemlig er en grund til, at du netop ville over til dem. Og så er det da bare om at bruge dem, som du ville have gjort, hvis du var sammen med dem.


Jeg håber, at du kan bruge mine råd til noget. Og hvis ikke i denne omgang, så i en anden, hvis du får lysten til at tage væk igen. Jeg håber, det bliver nemmere for dig snart.
Jeg er vild med ham. Men jeg ved ikke, om han er vild med mig
Kategori: Forelskelse
K\u00f8n: Pige
Alder: 13
Dato: 2018-02-26T11:38:51.000Z

Sp\u00f8rgsm\u00e5l:
Jeg er rimeligt vild med en dreng fra min klasse, og det har jeg snart været i et år.
Jeg har bare været rigtigt forvirret, og har derfor prøvet at glemme ham lidt, og det har også lykkedes. Men her for en måned siden kom alle mine følelser for ham tilbage igen. Jeg ved ikke om mine følelser er gengældt, og det gør mig bare rigtigt forvirret.


Når vi har timer og jeg sidder tæt på ham kan jeg næsten ikke koncentrere mig.
I disse timer snakker han nogle gange til mig og kigger mig nogle gange (kort!) i øjnene, hvorefter han kigger væk igen.
Vi er også begyndt at snappe sammen, vi skriver ikke sammen, men sender bare billeder.
Og han sender tit ret hurtigt igen.


Jeg har en følelse af at han måske også er interesseret i mig, men jeg aner det ikke ...


Kan I hjælpe mig med at komme lidt tættere på hvad han mon føler for mig?

Svar:
Det kan være en rar følelse at være vild med en. Men også lidt forvirrende, hvis man ikke er sikker på, hvad den anden føler.


Kig efter tegn på forelskelse
Der kan være mange forskellige måder at være på, når man godt kan lide en person. Så det er svært for mig at sige, hvad han føler for dig. Det er kun ham og dig, der bedst kan svare på det spørgsmål. Vi har dog lavet en artikel, hvor der er listet 15 tegn på forelskelse op. Måske du kan genkende noget, som han gør, der kan give dig et praj, om han kan lide dig?


Snak med dine veninder
Det her er lige et emne, der er perfekt til venindesnak. Så derfor synes jeg, at du skal snakke med nogle veninder om det her. Måske har de lagt mærke til noget, som du ikke har? Eller måske har de stået i en lignende situation og kan fortælle dig om, hvad de gjorde? Jeg er sikker på, at de har nogle gode råd til dig, som du kan afprøve.


Jeg håber, at du kommer tættere på, hvad han føler for dig. Held og lykke med det.
Jeg vil ikke være her mere. Hjælp mig!
Kategori: Svære følelser og tanker
K\u00f8n: Pige
Alder: 13
Dato: 2018-02-26T12:18:28.000Z

Sp\u00f8rgsm\u00e5l:
hvad skal jeg gøre jeg vil ikke være her mere hjelp

Svar:
Jeg er ked af at høre, at du ikke vil være her mere. Det siger noget om, hvor dårligt du har det. Derfor er det ekstra flot, at du skriver herind og spørger om hjælp! Det er virkeligt godt.


Fortæl nogen om, hvordan du har det
Det lyder til, at du har det rigtig skidt. Derfor er det hammervigtigt, at du får sagt det til nogen, så du ikke går alene med det. Her under har jeg lavet en liste med forslag til, hvem du kan snakke med:



Dine forældre
Ved dine forældre, at du har det så skidt? Hvis ikke, er mit allervigtigste råd til dig, at du får fortalt dem om det. Det er vigtigt, at du ikke går alene og har det svært. Det kan nemlig slide rigtig meget på en og gøre, at man får det værre og værre hele tiden. Så sørg for at få snakket med dine forældre.Hvis det er svært at sige højt, kan du også prøve at skrive et brev til dem. I brevet fortæller du dem, hvordan du går og har det. Nogle gange kan det nemlig være lettere bare at vise noget, man har skrevet, end at sige højt, hvad der er svært.
VIGTIGT: Livslinien
Når du mærker, at tankerne om ikke at ville mere bliver for meget, er det vigtigt at dele det. Det kan du gøre ved at ringe til Livslinien eller skrive til deres chat. Her sidder der personer klar til at snakke med dig om dine tanker. De er rigtig dygtige og er vant til at snakke med folk, der bare gerne vil væk fra livet. Så du vil være i trygge hænder hos dem. Og så kan du være helt anonym, hvis du har brug for det.
Børnetelefonen
Et andet tilbud, du kan tage kontakt til, er Børnetelefonen. De snakker med unge om alt, hvad der er svært i deres liv. Derinde sidder der en masse mennesker, der står klar med en hjælpende hånd til præcis, hvad du har brug for.



Jeg håber, du tager kontakt til nogle af dem, jeg har nævnt. Du skal nemlig ikke gå med det her alene. Du skal dele det, så du kan få den hjælp, du har brug for.
Når vi får gæster på besøg, sidder jeg tit oppe på mit værelse
Kategori: Angst og stress, Usikkerhed
K\u00f8n: Dreng
Alder: 16
Dato: 2018-03-12T18:22:26.000Z

Sp\u00f8rgsm\u00e5l:
jeg er en pige som er meget genert og ved ikke hvordan jeg kommer af med det.


bor i plejefamilie og når vi få gæster på besøg så sidder jeg tit op på mit værelse er meget genert og har bar lyst til at gå ned og være med.


men bliver nervøs og genert jeg synes det er irterne at gå rundt og være genert


os bar sidde og lytte hvad folk snakker om det er ikke ja mig der skal ske noget eller man kan lave noget istenfor sidde og snakke jeg synes det er underligt


det har stået på i lang tid med min generthed håber i kan give mig et godt råd

Svar:
Det er ikke særlig rart at gå rundt og være meget genert. Det kan nemlig gøre, at man trækker sig fra sociale aktiviteter, som man egentlig gerne ville være en del af. Derfor er det rigtig flot, at du gerne vil gøre noget, så du kan ændre på det.


Få tips til at udfordre genertheden
Det er meget almindeligt at være genert. Men selvfølgelig er det ikke fedt, når det holder dig fra at gøre ting, som du gerne vil. Men først vil jeg give dig en kærlig påmindelse om, at du endelig ikke må slå dig selv oveni hovedet for at være genert. Det bliver det ofte kun værre af. I stedet er det bedre at sige til sig selv: Ok, jeg er genert. Men det skal ikke stoppe mig.


Du spørger til, hvordan du kommer af med din generthed. Og til det, har vi faktisk en fin lille guide til at udfordre din generthed. Den synes jeg, du skal kigge lidt på. Det kan godt være skræmmende i starten at udfordre sin generthed. Men jeg håber, at du vil hænge i. For så vil det langsomt blive nemmere for dig, når fx din plejefamilie får besøg. Det handler nemlig om at turde springe ud i det. Turde at være med og overskride sine grænser.


Tag initiativ til at lave noget
Du skriver, at du er mere til, at der skal ske noget. At man ikke bare sidder og snakker. Jeg kommer til at tænke på, hvad du gerne vil have, der skal ske? Og er det noget, som du måske kunne sætte i gang? Er det fx et spil, så kan du jo spørge, om der er nogle, der vil spille med dig. Hvis det er at gå en tur, så hør dem ad, om de vil gå med dig. Så hvis du har mod på det, skal du endelig bare spørge. Især hvis du mærker mindre til din generthed, hvis I laver noget.


Tal med din plejefamilie
Har du snakket med dine plejeforældre? Hvis ikke, synes jeg helt bestemt, at du skal gøre det. Jeg tænker nemlig, at de kan være en rigtig god støtte for dig i de situationer, hvor det bliver svært. Måske kan I snakke om, hvordan de sociale situationer ville være nemmere for dig at være i? Og så er det i det hele taget bare vigtigt, at vi ikke går alene med de ting, der fylder hos os.


Mange mennesker oplever at være generte. Men for nogle kan det godt blive for meget. Når det er det, kan det være, fordi man har social angst. Du kan læse de mest typiske tegn på social angst her på siden.


Jeg håber, at du kommer til at udfordre din generthed, så den ikke fylder så meget for dig. Held og lykke med det. Og husk at dele det med din plejefamilie.